Boer wat in gesig geskiet is se naam bekendArgieffoto Die 69-jarige boer wat Maandag tydens ŉ plaasaanval naby Zeerust in Noordwes in die gesig geskiet is, se naam is bekend. Sarel Pretorius, die veiligheidsverteenwoordiger van Agri Noordwes, het Dinsdag aan Maroela Media gesê Faan van der Merwe is die tweede boer in die Zeerust-omgewing wat Maandagaand omstreeks 19:00 aangeval is. Lees meer hier oor die ander aanval. Maroela Media het Dinsdag berig dat Van der Merwe, wat tydens die aanval alleen by sy plaashuis was, deur drie rowers by sy huis ingewag is. Die rowers het hulself aan Van Der Merwe se kos en whisky gehelp terwyl hulle gewag het. “Hy het sy werkers huis toe gevat en was omstreeks 19:00 weer terug by die huis,” het Pretorius gesê. “Die aanvallers het hom ingewag. Dit wil voorkom of hulle deur ŉ gaasdeur toegang tot die huis verkry het.” Van Der Merwe is glo met sy eie .22-pistool geskiet en gewond toe hy in die huis ingestap het. Hy is tussen sy een oog en oor geskiet. Hy het dadelik na sy voertuig gehardloop en self na die naaste polisiestasie gejaag, vanwaar hy na ŉ hospitaal in Rustenburg geneem is. Van Der Merwe is in ŉ bedenklike toestand in die hospitaal en sou vandag ŉ operasie ondergaan om die koeël te verwyder. Die aanvallers het sy vuurwapen gesteel. Die rowers het gereedskap, wat glo gebruik word om ‘n kluis mee oop te breek, op die toneel agtergelaat. Lees ook: Boer tydens plaasaanval in die gesig geskiet